
RAPORT DE SPECIALITATE
privind  interzicerea utilizării obiectelor de unică folosinţă confecţionate din plastic în cadrul evenimentelor pe care le avizează/organizează Primăria Municipiului Timişoara, instituţiile subordonate,  precum şi societăţile aflate în subordinea Consiliului Local al Municipiului Timişora
Având în vedere Referatul de aprobare al proiectului de hotărâre al doamnei consilier Aida Szilagyi și a domnului viceprimar Cosmin Tabără şi Proiectul de hotărâre  privind interzicerea utilizării obiectelor de unică folosință confecționate din plastic în cadrul evenimentelor pe care le avizează/organizează Primăria Municipiului Timișoara, instituțiile din  subordine,  precum și societățile aflate în subordinea Consiliului Local al Municipiului Timișora.
Facem următoarele precizări:
În conformitate cu Directiva Parlamentului European nr.904/2019 privind reducerea impactului anumitor produse din plastic asupra mediului, care a intrat în vigoare la data de 3 iulie 2021, au fost introduse noi reguli privind produsele din plastic de unică folosinţă, prevenirea şi reducerea impactului anumitor produse din plastic asupra mediului, în special a mediului marin şi asupra sănătăţii umane. De asemenea, acesta vizează promovarea tranziţiei către o economie circular cu modele, produse şi materiale inovatoare şi durabile de afaceri, contribuind, prin urmare, şi la funcţionarea eficientă a pieţei interne.

În conformitate cu Strategia europeană privind materialele plastice adoptată de Comisia Europeană la data de 16.01.2018, toate ambalajele  din plastic de pe piața UE vor deveni reciclabile până în 2030, consumul de articole din plastic de unică folosință va fi redus, iar utilizarea intenționată a microplasticului va fi limitată. 
Precizăm că legislaţia naţională stabileşte, în acord cu politicile europene în domeniu, măsurile necesare pentru protecţia mediului şi a sănătăţii populaţiei, privind prevenirea sau reducerea efectelor adverse determinate de generarea şi gestionarea deşeurilor, aşezând prevenirea şi reciclarea la rang de principii prioritare în cadrul legislaţiei şi a politicii de prevenire a generării şi de gestionare a deşeurilor (art.4 alin.1 din Legea nr.211/2011 privind regimul deşeurilor, republicată). 
Articolul 31 alin.1 lit.c) din actul normativ mai sus menționat stabileşte în responsabilitatea autorităţilor administraţiei publice locale ca acestea “să folosească materiale sigure pentru mediu, produse din biodeşeuri”.
În concluzie, pentru a reduce generarea deşeurilor este necesară măsura de a interzice utilizarea obiectelor de unică folosinţă din plastic în cadrul evenimentelor publice, a activităţilor şi acţiunilor de protocol ale Primăriei Municipiului Timișoara și instituțiilor subordinate, Consiliului Local Timişoara şi a societăților subordinate acestuia.

Având în vedere prevederile legale expuse în prezentul raport, apreciem că proiectul de hotărâre privind interzicerea utilizării obiectelor de unică folosință confecționate din plastic în cadrul evenimentelor pe care le avizează/organizează Primăria Municipiului Timișoara, instituțiile din  subordine,  precum și societățile aflate în subordinea Consiliului Local al Municipiului Timișora, îndeplineşte condiţiile pentru a fi supus dezbaterii şi aprobării plenului consiliului local.

